GiliGold/VAD_KnessetCorpus huggingface dataset:
אמיר זיו-אב: אם אסור לנסוע באופנוע על מדרכה אסור גם לעשן במקום ציבורי.
אמיר זיו-אב: משרד הבריאות שם חותמת על כך שזה מסוכן.
אמיר זיו-אב: כל מה שהוצג, חוץ מהסברת הסיכון הדו-גלגלי שהבאתי איזה מסר אישי, עולה בקנה אחד עם התכנית הלאומית להגברת הבטיחות בדרכים של משרד תחבורה, מה שנקרא תכנית שיינין והרשות לבטיחות בדרכים.
אמיר זיו-אב: אני טוען שניתן לחסוך עשרות הרוגים בשנה ומאות פצועים קשה על ידי מודעות וניתוח אופני כשל.
אמיר זיו-אב: אני טוען שניתן לחסוך עשרות הרוגים בשנה על ידי מודעות לסיכונים במהירות מופרזת עם דגש בעיר - אין לזה מחיר משקי - ושעוד אנשים יבינו שעדיף, אם יש להם את הברירה, לא להשתמש באופנועים וכדומה.
חמד עמאר: עלו כמה נקודות חשובות במצגת שהצגת.
חמד עמאר: אני רוצה להתחיל דווקא עם מע"צ בנושא של הסימון ופסי ההאטה שדיבר עליהם המדען הראשי, איך מתקדמים בנושא ואיך מע"צ רואה את הנקודה הזאת.
ישראל גיבלי: הנושא של הצביעה בפסי ההרעדה עלה בתקופה האחרונה בצורה יותר רצינית בוועדה הבין משרדית.
ישראל גיבלי: כל סטנדרט שיהיה וכל תוקף שיהיה לסימון שמציל חיים החברה הלאומית תעשה כבר בשלב התכנוני.
ישראל גיבלי: כבר היום כל כביש חדש מתוכנן בסטנדרט הגבוה.
ישראל גיבלי: לגבי יתר הכבישים מתקיימת תכנית בחברה, בהתאם לתקציבים, כדי לטפל בעיקר במקומות שאנחנו יודעים שהם מסוכנים.
ישראל גיבלי: בכבישים שנוסעים בהם רוכבי אופניים אנחנו נותנים יותר דגש בפסי השול, בכבישים הדו- סטריים בפס שמפריד בין כיווני הנסיעה.
חמד עמאר: האם יש תכנית מתי אמורים לסיים את כל הנושא הזה של סימון הכבישים של מע"צ, או שמע"צ לא עבדה על תכנית?
ישראל גיבלי: עדיין אין תכנית מסודרת בנושא הזה, לא יודעים מתי מסיימים עם כל הסימונים האלה.
אמיר זיו-אב: הסיכום שלי באותה ועדה היה שהיות וההנחיות לתכנון יוצגו לאישור רק באמצע השנה – מבחינתי אמצע השנה זה יוני, מקסימום יולי - מע"צ לא יחכה לנו.
אמיר זיו-אב: למע"צ יש מספיק ידע ולא חייבים לחכות לפורמאליסטיקה הסופית של ההנחיות.
אמיר זיו-אב: מע"צ ירוצו קדימה.
אמיר זיו-אב: כביש 90 הוא הכביש שדיברו עליו.
אמיר זיו-אב: לא לחכות לנו.
חמד עמאר: על כביש 90 שמעתי לפני הרבה מאוד שנים, אפילו לפני שעבדתי במע"צ.
חמד עמאר: כל פעם מדברים על כביש 90.
חמד עמאר: אני חושב שעכשיו מרחיבים.
אמיר זיו-אב: עכשיו מתחילים.
אמיר זיו-אב: החלטתי שזה לא ניסוי, אלא יישום ושלא מחכים לוועדה.
אמיר זיו-אב: הוועדה תיצמד באמצע השנה לתת פורמאליסטיקה והמלצות.
אמיר זיו-אב: יש מספיק דברים שיודעים מה לעשות איתם בלי לחכות לאף אחד.
חמד עמאר: נקודה שנייה שעלתה מהמצגת זה הנושא של הקשירות.
חמד עמאר: לגבי זה אני רוצה לשמוע מהמשטרה.
חמד עמאר: האם יש תקן מסוים של קשירות על משאיות?
חמד עמאר: כשאני נוהג ורואה משאית עם קשירות אני משתדל לעקוף את זה כמה שיותר מהר, או לשמור מרחק כמה שאני יכול.
חמד עמאר: זה מרתיע את הנהגים.
חמד עמאר: אנחנו לא יודעים מתי זה יעוף, מתי לא יעוף.
חמד עמאר: רואים הרבה פעמים בכביש שמשאית עוצרת בצד הכביש כשכל התכולה שלה נפלה, חלק מהתכולה נפל, חלק זז.
חמד עמאר: האם יש שוטר שעוצר נהג משאית כזה?
חמד עמאר: האם יש לו תקן מסוים של קשירה, או שעדיין לא הגענו לרמה הזאת?
רוני לוינגר: יש חובה בתקנות של קשירת מטען באופן שהוא לא עלול להישמט, זאת אומרת שלא קיים סיכון שזה יכול ליפול בתנאי דרך מסוימים, בסטיות.
רוני לוינגר: אין תקן.
רוני לוינגר: זאת אחת הבעיות.
רוני לוינגר: אני יודע שהייתה ישיבה בשבוע שעבר בראשות המדען.
רוני לוינגר: היו נציגי המשטרה ונציגי משרד התחבורה.
רוני לוינגר: מנסים עכשיו למסד את זה ולעשות תקן מחייב של קשירת מטען.
רוני לוינגר: אולי המדען יכול להוסיף על זה איזו מילה.
רוני לוינגר: אנחנו אוכפים את העבירה הזאת.
רוני לוינגר: העדר תקן מחייב.
חמד עמאר: איך אתם אוכפים אם אין לכם תקן?
רוני לוינגר: כרגע האכיפה היא מההתרשמות של השוטר.
אמיר זיו-אב: בפועל זה נקרא שלא אוכפים.
אמיר זיו-אב: אני מבין אותם.
רוני לוינגר: אנחנו נותנים דוחות על זה לא על פי תקן מחייב כי לא קיים תקן.
רוני לוינגר: יש איזו חוברת של בני אביעד לגבי מטענים שרוצים עכשיו לקחת את ההמלצות ממנה ולחייב אותם בתקן.
רוני לוינגר: השוטרים שלנו נותנים דוחות.
רוני לוינגר: אם עוצרים משאית ורואים שהמטען עלול להישמט יש לנו תקנה, יש לנו סעיף ובהחלט יש אכיפה.
רוני לוינגר: ברגע שיהיה תקן מחייב האכיפה תהיה יותר סדורה, יותר שגרתית ויותר הגיונית.
חמד עמאר: מבחינת מטען חורג יש תקן מסוים.
רוני לוינגר: מטען חורג זה משהו אחר.
רוני לוינגר: אני מדבר על קשירת מטען.
רוני לוינגר: מטען חורג זה מעבר לזה.
רוני לוינגר: גם על זה יש אכיפה.
רוני לוינגר: במטענים חורגים לפעמים צריך ליווי משטרתי, יש הנחיות, צריך אישור משטרה.
רוני לוינגר: יש נהלים מסודרים של ליווי מטען חורג.
רוני לוינגר: נציג מע"צ הוא מפקד המטה לשעבר.
רוני לוינגר: אני יודע שיש מגמה והמלצות לעשות תקן מחייב לקשירת מטענים.
אמיר זיו-אב: היום, כמו שאמרתי, מותר לברזל בניין לבלוט 2,3 מטר בהתאם למשאית ורק לתלות משולש.
אמיר זיו-אב: הדעה שלי היא שזה לא יבלוט, זאת אומרת שייקחו משאית יותר ארוכה, או שזה ייחשב למטען חורג שמחייב רכב מלווה.
אמיר זיו-אב: אם אתה נוסע במשאית כזאת תצטרך ליווי.
חמד עמאר: זה אחד הדברים כמדען ראשי שאתה צריך להביא בו המלצות למשרד התחבורה ולמשטרה על מנת לשנות את הנושא.
אמיר זיו-אב: נפגשתי עם מפקד משטרת התנועה.
אמיר זיו-אב: אנחנו כולנו מיושרים עם מנכ"ל המשרד.
אמיר זיו-אב: השר מעורה בזה.
אמיר זיו-אב: יש בהחלט פתיחות לדחוף את הנושא, כי כולם מסכימים שהוא קשה לסגירה.
אמיר זיו-אב: חייבים לצמצם את הפערים.
חמד עמאר: האם יש כאן נציגים של הרשויות המקומיות?
חמד עמאר: הם הוזמנו.
חמד עמאר: אנחנו גם דנים בנושא של הגישה לבתי הספר.
חמד עמאר: חבל מאוד שהרשויות המקומיות לא ראו לנכון לבוא.
חמד עמאר: עלו כאן כמה נקודות.
חמד עמאר: דיברו על הצמחייה ועל כל מה שמסתיר לנהגים.
חמד עמאר: שמענו נתונים על תאונות דרכים ומעברי חצייה.
חמד עמאר: אלה נתונים מזעזעים.
חמד עמאר: 33% מההרוגים במדינת ישראל הם הולכי רגל.
חמד עמאר: במדינות מתוקנות, כמו מדינות אירופה, האחוזים מגיעים בין 14 ל-15.
חמד עמאר: אנחנו עוברים אותם בהרבה.
חמד עמאר: יש מקום לרשויות המקומיות בכל הנושא של הבטיחות בתוך היישובים.
חמד עמאר: אני רוצה לברר אם הרשויות המקומיות מגיעות או לא מגיעות.
עמי רוטמן: יש לנו חטיבה, שהיא חטיבת הבטיחות וההנדסה, חטיבת השטח.
עמי רוטמן: יש לנו שם מנהלי בטיחות אזוריים.
עמי רוטמן: לכל אחד יש תחום אחריות על מספר רשויות מקומיות.
עמי רוטמן: עושים איתן תכניות שנתיות שכוללות בין היתר מה שנקרא שיפורים בתשתיות רכות, כל הנושא של פגיעות במעברי חצייה, גיזום צמחייה, כל מיני דברים כאלה שיכולים להוריד את המפגעים הקטנים האלה שיכולים להביא.
עמי רוטמן: .
חמד עמאר: הם מכסים את כל הארץ?
עמי רוטמן: הם מכסים את כל 254 או 256 הרשויות.
עמי רוטמן: לכל מנהל בטיחות אזורי יש בין 15 ל-20 רשויות.
חמד עמאר: בכל רשות מקומית במדינת ישראל יש עכשיו ממונה בטיחות?
עמי רוטמן: יש מנהל מטה בטיחות בכל אחת מהרשויות.
עמי רוטמן: זה התנאי לקבלת תקציב מהרשות הלאומית למימון פעילויות באותה רשות.
חמד עמאר: זה קיים היום?
עמי רוטמן: זה קיים.
חמד עמאר: בדיון שקיימנו לפני איזה חצי שנה התברר שלרוב הרשויות המקומיות אין ממונה בטיחות.
עמי רוטמן: אין להן ממונה בטיחות במשרה מלאה.
עמי רוטמן: לחלק מהרשויות הגדולות יש במשרה מלאה, לחלקן יש אנשים שבנוסף לתפקידם קיבלו גם את הנושא של ניהול מטה הבטיחות.
חמד עמאר: את קצין הביטחון של היישוב שמו כקצין בטיחות.
עמי רוטמן: יש מצבים.
עמי רוטמן: נמצא פה לידי מנהל מרחב המרכז.
עמי רוטמן: במועצה מקומית של כמה אלפי תושבים קשה – אני באיזה שהוא מקום מגן עליהם - לשים על כל תפקיד כזה בן אדם במשרה במלאה.
חמד עמאר: לפחות להגדיר במשרד שרבע מהמשרה הוא צריך להקדיש לבטיחות בדרכים.
חמד עמאר: את זה אני לא רואה.
חמד עמאר: את זה יכול ראש הרשות להקצות.
חמד עמאר: רבע משרה, חצי משרה, שליש משרה מהמשרה שלו שתהיה לנושא של בטיחות בדרכים.
עמי רוטמן: בחוזר מנכ"ל משרד הפנים מ-2003, אם אני זוכר נכון, נקבע איזה חלקיות משרה צריך להיות לפי מספר התושבים באותה רשות.
עמי רוטמן: האם זה מיושם לפי אותן הנחיות?
עמי רוטמן: כנראה שלא ב-100%.
עמי רוטמן: יש לנו כתובת בכל אחת מהרשויות המקומיות שאיתה מדברים, מתאמים ועושים את התכניות השנתיות.
עמי רוטמן: זה המקסימום.
עמי רוטמן: כשהרשות הלאומית קמה היו משהו כמו 100 או 150 רשויות שהיו בהן מנהלי מטות.
עמי רוטמן: היום יש בכל 256 הרשויות.
עמי רוטמן: זה כבר איזו שהיא כברת דרך שנעשתה.
עמי רוטמן: כמובן שתמיד אפשר לעשות יותר.
עמי רוטמן: זה מה שיש כרגע.
חמד עמאר: הועלתה נקודה נוספת על ידי המדען הראשי בקשר לאופנועים והדו- גלגלי.
חמד עמאר: אני מעודד את הנושא של הדו-גלגלי ורוצה שהוא יהיה, כי זה יכול לחסוך בזמן ובהרבה דברים.
חמד עמאר: את הנושא של המסוכנות של האופנועים אתם לא מביאים לידי ביטוי.
חמד עמאר: אתם לא מוכנים לפרסם את הנתון המזעזע ששמעתי ש- 75% מכל מי שעולה על אופנוע יכול להיפצע קל, להיפצע קשה או להיהרג.
חמד עמאר: זה נתון מאוד מזעזע.
אמיר זיו-אב: עד גיל 24.
חמד עמאר: אני, כיושב-ראש ועדת המשנה לבטיחות בדרכים, כיושב-ראש הלובי לבטיחות בדרכים שנמצא בכנסת ומתעסק בכל הנושא של בטיחות בדרכים הרבה זמן, שמעתי את הנתון הזה לראשונה מהמדען הראשי לפני שבועיים.
חמד עמאר: את הנתון הזה צריך להביא לידיעת הציבור.
חמד עמאר: אתם מתנגדים וגם היושב- ראש לבטיחות בדרכים מתנגד.
אמיר זיו-אב: הוא לא בדיוק מתנגד.
אמיר זיו-אב: זאת דעה שונה.
אמיר זיו-אב: הבעתי דעה שהיא קצת שונה מהמערכת.
חמד עמאר: אתה מתנגד לפרסם.
חמד עמאר: אמרתם שלגבי סיגריות אפשר לפרסם שזה מזיק.
אמיר זיו-אב: לא תחת המילה מתנגד, אלא תחת דעתו שזה לא נושא לפרסום.
חמד עמאר: אתה לא מוכן להשקיע בנושא של פרסום לגבי הסכנה שיש בנסיעה באופנוע.
אמיר זיו-אב: אני חושב שהמדינה לא צריכה להסביר עד כמה זה מסוכן, אלא לסייע לבטיחות.
עמי רוטמן: הנתון הזה של 25% הוא נתון שלראשונה שמעתי מהמדען של משרד התחבורה.
עמי רוטמן: אני באופן רשמי לא יודע על כך שהרשות יודעת או עשתה סטטיסטיקה כזאת.
עמי רוטמן: זה כמובן יכול להיבדק, זאת לא בעיה.
עמי רוטמן: עמדת הרשות היא שהאופנועים הם כנראה משהו שהוא כוח המציאות, הוא חוקי, אנשים משתמשים בזה.
עמי רוטמן: יש אופנועים וגם אופניים.
עמי רוטמן: זה חוסך זמן, זה חוסך עלויות.
עמי רוטמן: יש את כל הנושא הזה של סביבה ירוקה.
עמי רוטמן: יש בזה הרבה יתרונות.
עמי רוטמן: נכון שיש בזה גם לא מעט סיכון.
עמי רוטמן: הרשות לא מסתירה את הסיכון.
עמי רוטמן: לא מזמן היה קמפיין ברדיו לגבי כך שאופנועים לא יחתכו פתאום את המכוניות, שהמכוניות ישימו לב לרוכבי האופנועים.
עמי רוטמן: המדיניות היא לא ללכת ולפרסם בכל מקום על כך שזה מסוכן, כי כנראה לא נוכל להוריד את הנסועה של האופנועים, אלא לבוא ולהגיד שיש נסועה וצריך לראות איך מורידים את הסיכון, איך מגבירים את אמצעי הבטיחות, גם התשתיתיים, גם הטכנולוגיים של רוכבי האופנועים, גם את האכיפה מבחינת קסדות וכאלה.
עמי רוטמן: בזה דווקא אין בעיה ברוכבי אופנועים, זה יותר בעיה ברוכבי אופניים.
עמי רוטמן: כנראה שהנושא של ללכת ולשים מדבקות כמו ששמים על הסיגריות בנוגע לכך שהן גורמות למחלות זאת לא הגישה.
עמי רוטמן: אגב, משרד התחבורה לא תומך בגישה הזאת.
עמי רוטמן: גם ד"ר זיו-אב אמר שזאת העמדה שלו.
עמי רוטמן: רוב גורמי המקצוע לא הולכים בכיוון הזה.
חמד עמאר: יש לי שאלה למדען הראשי.
חמד עמאר: הנושא שלנו הוא בטיחות בדרכים ושיפור הבטיחות בדרכים במדינת ישראל.
חמד עמאר: שמעתי מהמשטרה ובחדשות שהתאונה המזעזעת שהייתה בלילה קרתה כתוצאה מכך שכמעט ולא היו בלמים במכונית.
חמד עמאר: כתוצאה מבעיה בבלמים קרתה התאונה.
חמד עמאר: האוטו עבר טסט לפני 3 חודשים.
חמד עמאר: מה עמדת משרד התחבורה על ההפרטה של כל משרדי הרישוי?
חמד עמאר: אנחנו רואים את ההפרטה של מבחני התיאוריה.
חמד עמאר: נכון שזה לא הנושא, אבל זה קשור לנושא של בטיחות בדרכים.
חמד עמאר: האם המדען הראשי בדק את כל הנושא של רישוי רכבים דרך משרדי הרישוי הפרטיים, או שהוא מתכוון לבדוק?
אמיר זיו-אב: לא בדקתי את זה
חמד עמאר: אני מבקש ממך בהזדמנות הזאת לבדוק את הנושא הזה, כי אנחנו לא רוצים תאונות מזעזעות כאלו.
חמד עמאר: אנחנו לא רוצים שמשפחה שלמה תיהרג בתאונת דרכים בגלל שהמכונית שלה לא נבדקה כראוי במכון הרישוי.
חמד עמאר: אין לנו נתונים סופיים, גם אסור לנו להסיק מסקנות מהירות, אבל שמעתי מקצין המשטרה הבוקר בחדשות שהאוטו עבר טסט לפני 3 חודשים ולא היו בו בלמים.
חמד עמאר: אני מבקש ממך לבדוק את הנושא הזה כמדען ראשי.
אמיר זיו-אב: אני אבדוק עם האנשים המתאימים.
אמיר זיו-אב: במקרה האדם הכי מתאים היום לבדוק איתו זה המנכ"ל שהיה עד לאחרונה ממונה על אגף הרישוי.
אמיר זיו-אב: הוא בעל הידע.
חמד עמאר: אני מכיר אותו עוד מאז שהוא היה עוזר של סלמאן במשרד התחבורה.
חמד עמאר: אני הייתי עוזר שר התחבורה, הוא היה עוזר של סלמאן במשרד התחבורה.
אמיר זיו-אב: הוא בדיוק האיש לבדוק.
אמיר זיו-אב: אני אדבר איתו על זה.
אמיר זיו-אב: הבוקר גם דיברנו.
אמיר זיו-אב: כמובן שצריך לחכות לתוצאות של הבדיקה של התאונה כי קשה לדעת.
אמיר זיו-אב: יכולות להיות הרבה סיבות.
אמיר זיו-אב: נחכה לבדיקה.
חמד עמאר: נחכה לבדיקה, אבל כדאי שתעשה בדיקה בנושא של מכוני הרישוי.
חמד עמאר: אנחנו מקבלים הרבה תלונות בנושא.
חמד עמאר: היו הרבה תחקירים על הנושא בתקשורת.
אמיר זיו-אב: זה מקרה פרטי, אבל אני אבדוק.
אמיר זיו-אב: אני יודע שיש הרבה מאוד מחשבה ועושים הרבה מאמץ כדי שהדברים יהיו.
אמיר זיו-אב: יש פה משהו עם קהל רחב.
אמיר זיו-אב: לגבי איך לעשות את זה נכון יש הרבה התלבטויות.
אמיר זיו-אב: אני מבין שיש הרבה התקדמות בנושא הזה.
אמיר זיו-אב: אני אבדוק את זה.
חמד עמאר: אנחנו נשלב את הדיון השני לגבי הגישה לבתי הספר, לגבי ההליכה הבטוחה של התלמידים לבתי הספר.
חמד עמאר: אני אישית ביקשתי את הדיון הזה.
חמד עמאר: אני גר קרוב לבית ספר.
חמד עמאר: אני נוסע בכביש גישה לבית הספר איזה קילומטר וחצי.
חמד עמאר: כל יום כמעט שאני נמצא בשפרעם בבוקר ויוצא לעבודה אני רואה את הילדים באים לבית הספר.
חמד עמאר: אני רואה שלא מזמן, אפילו בהתערבות שלי , נהייתה שם מדרכה.
חמד עמאר: הכביש רחב מאוד.
חמד עמאר: יש 2 מדרכות צרות מאוד.
חמד עמאר: הילדים הולכים בכביש במקום ללכת על המדרכה, כי המדרכה לא מספיקה.
חמד עמאר: אנחנו מדברים על בית ספר מקיף עם קרוב ל-700 ילדים.
חמד עמאר: ראיתי את זה בשפרעם.
חמד עמאר: אמרו לי שזה נמצא בהרבה בתי ספר, בהרבה גישות לבתי ספר.
חמד עמאר: אנחנו יודעים שקרוב לשליש מהתלמידים מגיעים ברגל לבית הספר.
חמד עמאר: אנחנו רוצים שיגיעו בטוח לבית הספר.
חמד עמאר: אנחנו רוצים שיגיעו ברגל יותר ילדים כי ספורט בבוקר חשוב לעשות.
חמד עמאר: הליכה מרעננת את התלמידים.
חמד עמאר: אני רוצה שהילדים שלנו ילכו לבית הספר ברגל בצורה בטוחה.
חמד עמאר: כל הנתונים של תאונות הדרכים של הולכי הרגל מורים לנו לבדוק את זה, לשים את זה על סדר היום שלנו ככנסת, שלנו כוועדה.
חמד עמאר: אנחנו ננסה לדאוג שכל הילדים יגיעו בבטחה לבית הספר.
חמד עמאר: אני רוצה לשמוע את הרשויות המקומיות.
חמד עמאר: הם לא הגיעו.
חמד עמאר: הזמנו אותם לפני יותר משבוע.
חמד עמאר: הרשויות היו צריכות לדאוג לבוא.
חמד עמאר: אם הנושא היה קשור לתקציבים של הרשויות המקומיות היה מגיע יותר מנציג אחד לוועדה.
חמד עמאר: אני לא מקבל שום תירוץ לאי ההגעה של הרשויות המקומיות.
חמד עמאר: אני רואה את זה בחומרה.
מרדכי פדר: בנוגע למה שאמר המדען הראשי יש לי כמה הערות.
מרדכי פדר: נראה לי שהמדען יכול להשפיע על משרד התחבורה כמו שיש לו השפעה אצל השר לגבי בטיחות בהובלה, סיפור התקינה של הקופסא השחורה ואכיפת שעות הלמידה.
מרדכי פדר: נאמר שבדבר הזה יש יותר חיים בסטטיסטיקה מהנושא של מטען חורג.
מרדכי פדר: זאת כנראה המלחמה הבאה של המדען להילחם בתוך משרד התחבורה.
מרדכי פדר: לגבי הנושא של הורדת מהירויות.
מרדכי פדר: זה קצת בניגוד למה שעשה השר לפני כשנה כשהוא העלה את המהירות בכביש מספר 1 ובמקומות אחרים ל-110 מ-100.
מרדכי פדר: אני יודע שברח' אחד בתל-אביב הוא הוריד את המהירות, אבל זה מעט מאוד.
מרדכי פדר: אם מדובר פה על המאמץ של המדען הראשי אני מסכים שצריכה להיות הורדה גורפת של המהירויות בכבישים.
מרדכי פדר: נתחיל בכביש חד סטרי שצריך להוריד את המהירות ל-30.
מרדכי פדר: זה צריך להיות חוק, לא המלצה.
מרדכי פדר: אנחנו יודעים שכשהמהירות היא חוק אנשים לא מצייתים.
מרדכי פדר: צריך לעשות את זה בתקינה, לא כך.
מרדכי פדר: יש עוד כמה נושאיים שהמדען לא העלה ונראים לי מאוד חשובים.
מרדכי פדר: אחד זה מעברי חצייה שיש בהם בו זמנית ירוק לרכב וירוק להולכי רגל.
מרדכי פדר: זה דבר בדוק שגובה חיים.
מרדכי פדר: אין שום מניעה, וזה אפילו לא עולה אגורה אחת, לאסור את הסדר התנועה הזה באופן גורף ולהחזיר את הבטיחות להולכי הרגל.
מרדכי פדר: זה גורם לחיכוך בין רכבים להולכי הרגל, שהוא חיכוך מיותר בהחלט.
מרדכי פדר: זה לא עולה אגורה שחוקה אחת להפסיק את זה.
מרדכי פדר: דבר נוסף הוא שיפור התמרור מבחינה בטיחותית.
מרדכי פדר: אנחנו יודעים שלפני שנה החליפו את כל המספרים של כל התמרורים במדינת ישראל.
מרדכי פדר: זה נעשה ללא התחשבות בשיפור הבטיחות ובהעברת המסר לנהג.
מרדכי פדר: אני קורא לך לבקש לעשות מחקר מעמיק לשיפור התמרור כדי שהנהג ידע מה מבקשים ממנו, כדי שיראה את התמרורים וישפר את הבטיחות.
מרדכי פדר: דבר אחרון זה נושא האופנועים.
מרדכי פדר: אנחנו מסכימים שזה דבר מאוד מאוד מסוכן.
מרדכי פדר: אנחנו מכינים עכשיו הצעת חוק שתתנה רישוי אופנוע בהחזקת רישיון רכב אחר במשך שנתיים.
מרדכי פדר: מה שאנחנו עושים זה נותנים את הכלי הכי פחות יציב עם הכי פחות הגנה לרוכב עם 0 ניסיון על הכביש ובגיל הכי צעיר.
מרדכי פדר: זה מתכון לקטסטרופה.
מרדכי פדר: אנחנו אומרים לתת לו ללמוד כמו שצריך על רכב אחר שהוא יציב ושיש לו הגנה, רק אחר כך לתת לו רישיון לאופנוע.
מרדכי פדר: אני מדבר בתור מחזיק רישיון אופנוע.
חמד עמאר: אני בעצמי הגשתי הצעת חוק להעלות את הגיל שבו אפשר לקבל רישיון אופנוע, אבל משרד התחבורה התנגד לנושא.
חמד עמאר: אני רואה שהנקודה הזאת חשובה.
חמד עמאר: יש היום אפשרות לקבל רישיון לאופנוע קטן בגיל 16.
מרדכי פדר: הוא עדיין לא התבגר.
מרדכי פדר: אין לו ניסיון על הכביש.
חמד עמאר: אנחנו מורידים עכשיו את הגיל של קבלת רישיון הרכב לגיל 16 ו-9 חודשים.
חמד עמאר: אני תומך בנושא הזה, כי זה יכול לעזור לצבור ניסיון.
חמד עמאר: אנחנו מדינה מיוחדת שבגיל 18 הילדים שלנו מתגייסים לצבא.
חמד עמאר: הגיל הזה מתאים.
חמד עמאר: אני חושב שצריך להעלות את הגיל שבו ניתן לקבל רישיון לאופנוע.
מרדכי פדר: דבר אחרון זה בקשר לתאונה הבוקר.
מרדכי פדר: אני בכלל לא יודע פרטים, אני רק שואל כל אחד פה – אני לא יודע אם זה היה מונע את התאונה – מה הוא היה עושה אם פתאום הוא היה מגלה שאין לו בלמים.
מרדכי פדר: האם אנחנו יודעים - זה חלק מההסברה - מה היא התגובה, מה אנחנו צריכים לעשות בתוך הרכב כתגובה ראשונית לזה שאנחנו מגלים שאין לנו בלמים?
יותם אבזוהר: אני ממש בקצרה רוצה להגיד שבשנה האחרונה חלו כמה שיפורים משמעותיים בנושא בטיחות הרוכבים.
יותם אבזוהר: הרשות הלאומית התחילה בקמפיין בסופי שבוע שמעלה את המודעות של הנהגים לנוכחות של הרוכבים.
יותם אבזוהר: אנחנו כמובן מברכים על כך.
יותם אבזוהר: משטרת ישראל הגבירה את האכיפה באותם כבישים שרוכבי הכביש נוהגים לרכב בהם.
יותם אבזוהר: זה כמובן תורם.
יותם אבזוהר: היה פיילוט מוצלח באזור המרכז.
יותם אבזוהר: אני מבין שיהיה גם אחד לא פחות מוצלח באזור הצפון.
יותם אבזוהר: אנחנו מקווים שיהיה גם בדרום.
יותם אבזוהר: אנחנו חושבים שאלה צעדים מאוד מאוד חשובים.
יותם אבזוהר: פרופיל של רוכב הכביש הממוצע הוא אדם בן 35, 40 פלוס, בדרך כלל עם ילדים.
יותם אבזוהר: אלה אנשים אחראים שאפשר לדבר איתם.
יותם אבזוהר: הם נמצאים במקומות גיאוגרפיים מאוד מאוד ספציפיים, רוכבים על אותם כבישים.
יותם אבזוהר: אנחנו חושבים שגם את ההתנהגות שלהם אפשר וצריך לשפר.
יותם אבזוהר: אנחנו מזמינים פה את הרשות הלאומית לעשות קמפיינים לקהילת רוכבי האופניים.
יותם אבזוהר: אנחנו נשמח לעזור ולהיות שותפים למהלכים כאלה.
ליאורה בכור: אנחנו מייצגים 5 כפרים בדואים, כפרים בלתי מוכרים.
ליאורה בכור: עתרנו לבג"ץ בעניין סלילת כבישים לגבי הכפרים האלה.
ליאורה בכור: אני עוקבת אחרי כל הכפרים שנכללים בהחלטת הממשלה מ-2009.
ליאורה בכור: שם כתוב שלגבי 12 כפרים אמורים לסלול כבישים.
ליאורה בכור: צר לי מאוד שמועצת אבו בסמה לא נמצאת כאן היום.
ליאורה בכור: היא גם לא הייתה בישיבה ספציפית בוועדת הכספים בעניין של דרכי גישה לכפרים הבלתי מוכרים .
ליאורה בכור: יש לנו החלטת ממשלה, יש לנו תכנון על ידי משרד התחבורה, יש לנו כסף ממשרד האוצר, אבל מועצת אבו בסמה לא עושה את העבודה כדי להנפיק היתרים עבור הכבישים האלה.
ליאורה בכור: מדובר באלפי ילדים ב-12 כפרים שהולכים ברגל.
ליאורה בכור: יש סכנת חיים.
ליאורה בכור: אין שם כבישים.
ליאורה בכור: אני מבקשת מיושב-ראש הוועדה לטפל בנושא הזה.
ליאורה בכור: אנחנו לא מקבלים כל תשובה מהמועצה.
חמד עמאר: אני מכיר את הבעיה הזאת.
חמד עמאר: אני מכיר את הגישה של חלק מראשי הרשויות ואת אי שיתוף הפעולה הפורה למען הילדים שלהם, למען התושבים שלהם.
חמד עמאר: אני יודע שהממשלה אישרה תקציב גדול לנושא הזה.
חמד עמאר: אני מקווה שבסופו של דבר התקציב הזה יצא לפועל והכבישים יהיו.
חמד עמאר: אנחנו כוועדה קוראים לראשי הרשויות במגזר הבדואי בדרום שיתחילו להכין את התכניות שהם צריכים להכין, שיתחילו להתקדם בנושא.
חמד עמאר: מעבר לזה אנחנו לא יכולים לעשות שום דבר.
חמד עמאר: אני מקווה שנתקדם בנקודה הזאת.
ליאורה בכור: רק לציין שמשרד התחבורה זה לא עניין של תכנון.
ליאורה בכור: התכנון נעשה.
ליאורה בכור: זה עניין של אי פעולה של המועצה.
ליאורה בכור: שר האוצר התחייב, משרד האוצר התחייב.
ליאורה בכור: יש את הכסף.
ליאורה בכור: זה עניין של המועצה שלא פועלת למען אזרחיה.
חמד עמאר: תקראי לראש המועצה שיתחיל לפעול למען התושבים.
ליאורה בכור: הם לא נמצאים כאן היום.
חמד עמאר: רואים אותך הרבה.
חמד עמאר: אני מאמין שבנגב רואים אותנו בטלוויזיה.
חמד עמאר: אנחנו משודרים עכשיו ישיר.
חמד עמאר: הפנייה שלך ושלי יגיעו אליו כדי שיתחיל להתקדם בנושא.
יעקב אדרי: איך הכבישים שייסללו בכפרים האלה או בין הכפרים האלה שכרגע לא קיימים - יש שם כבישי עפר, הילדים הולכים בשדה - ישפרו את הבטיחות של הילדים שהולכים לבית ספר?
יעקב אדרי: כל כביש מושך אליו רוכבים, נוהגי רכב.
יעקב אדרי: הם בלי שום ספק ייסעו יותר מהר בכביש סלול מאשר כשהם נוסעים בשטח.
חמד עמאר: אני אתקן אותך.
חמד עמאר: ביקרתי שם.
חמד עמאר: גם היום בלי כבישים נוסעים שם מאוד מהר.
חמד עמאר: המשטרה תאשר את זה.
חמד עמאר: הם נוסעים בכל מקום.
חמד עמאר: הם מתפרצים לכבישים.
חמד עמאר: אנחנו מתבשרים כל שבוע על תאונה קשה בכבישים ממכוניות שנכנסות מאי כביש לתוך הכביש הראשי.
חמד עמאר: מע"צ מכיר את הבעיה.
חמד עמאר: הוא מנסה לשים מעקות בטיחות.
חמד עמאר: יש שם גם פירוק של מעקות בטיחות.
חמד עמאר: אם יהיו לנו כבישים וצמתים מסודרים זה יחסוך בחיי אדם והילדים יוכלו ללכת על המדרכה ולהגיע בבטחה לבית הספר.
רוני לוינגר: שיפור התשתית יתרום לבטיחות.
ליאורה בכור: החובה היא של משרד החינוך.
ליאורה בכור: יש חובה של משרד החינוך לסלול כבישים.
חמד עמאר: אני רוצה לקבל נתונים לגבי כבישי הגישה לבתי ספר, מה העמדה של משרד החינוך, מה הוא עושה בנושא.
חמד עמאר: אני יודע שיש תקציב מיוחד למעקות, יש תקציב לשיפור הגישה לבית הספר.
חמד עמאר: אני יודע שהשר הנחה את הנקודות האלו באזור בתי הספר על מנת לשמור על הבטיחות של הילדים.
ג'ין נורית גרוסמן: אני רוצה להתייחס לכל הנושא של מעברי חצייה.
ג'ין נורית גרוסמן: אני מסכימה שאפשר לתקן את המצב, רק צריך לדעת מי הנהגים שלנו.
ג'ין נורית גרוסמן: אני חושבת שיש שני סוגי נהגים.
ג'ין נורית גרוסמן: יש נהגים שהם שומרי חוק, שיודעים שיש מעבר חצייה, שיכולים לראות את זה.
ג'ין נורית גרוסמן: ברוב המקומות לא רואים בכלל כי הצבע דהה.
ג'ין נורית גרוסמן: אפשר לעשות גם פסי האטה בשביל הנהגים שלא עוצרים מפני שהם מרגישים שהם מלכי הכביש.
ג'ין נורית גרוסמן: הייתה לפני שבוע הפגנה גדולה מאורגנת על ידי הורים שאיבדו את הילדה שלהם במעבר חצייה.
ג'ין נורית גרוסמן: ההצעה הקונקרטית שלהם הייתה שיהיו פסי האטה משני הכיוונים ככה שגם הנהג שבכלל לא חושב לעצור בכל זאת יהיה חייב להאט, וגם שיהיו עיני חתול שבלילה מהבהבים וניתן לראות בבירור.
ג'ין נורית גרוסמן: כילדה שגדלה בלונדון אני זוכרת שהיו belisha beacons .
ג'ין נורית גרוסמן: אלה היו עמודים עם עיגולים צהובים עם הרבה אור שאפשר היה לראות מקילומטרים מעבר חצייה.
ג'ין נורית גרוסמן: אנחנו צריכים לעזור לנהגים שרוצים לשמור על החוק.
ג'ין נורית גרוסמן: אנחנו צריכים איך שהוא לעצור את אלה שלא רוצים על ידי זה שלא תהיה להם ברירה.
חמד עמאר: דווקא בנקודה הזאת יש לי הצעת חוק של פסי האטה לפני מעברי חצייה בתוך היישובים והסדרת השילוט.
חמד עמאר: אני הגשתי אותה, הנחתי אותה.
חמד עמאר: אני מקווה שנצליח להעביר אותה.
חמד עמאר: יש רשויות שכבר עושות את זה.
חמד עמאר: ברשויות האלו מגביהים את מעברי החצייה.
חמד עמאר: ממה שדיברתי עם ראשי הרשויות זה דבר שחוסך להן ומאט את המהירות של הנהגים בצורה דרסטית לפני מעברי החצייה.
מרדכי פדר: הרשות הלאומית פועלת בנושא הזה עכשיו.
עמי רוטמן: עשינו פיילוט שהצליח לגבי מעברי חצייה מוגבהים ופסי האטה.
חמד עמאר: אתם מעורבים איתי בהצעת החוק.
חמד עמאר: אנחנו התייעצנו איתכם.
עמי רוטמן: בסופו של דבר הפיילוט הצליח.
עמי רוטמן: אנחנו מהתקציבים שלנו מנסים לקדם את זה, כי זה בהחלט הוכיח את עצמו.
אילנית שושני: אני רוצה להבהיר לגבי האחריות שהזכרת קודם בנושא אבו בסמה.
אילנית שושני: משרד החינוך בנושא תקצוב של תשתיות והסדרת תשתיות לבתי ספר אחראי על נושא המגרש בתיחום של הגידור.
אילנית שושני: אנחנו לא מסירים כרגע אחריות מעבר לגדר, רק שמעבר לגדר עיקר העבודה של משרד החינוך זה בנושא החקיקה והסיוע לרשויות.
אילנית שושני: זה מתפרסם חדשות לבקרים בחוזרי מנכ"ל למיניהם.
אילנית שושני: שם אנחנו מסדירים את כל הדרישות שצריך לבצע בנושא תשתיות.
אילנית שושני: בנושא של אבו בסמה משרד החינוך משתתף רק מבחינה תקציבית ואת התקציבים אכן העברנו לטובת הנושא הזה.
אילנית שושני: הביצוע, כפי שהגדרת קודם, הוא באחריות הרשות המקומית.
אילנית שושני: עיקר העבודה שלנו זה בנושא של חקיקה.
אילנית שושני: כל האחריות, לצערי, היא של הרשות המקומית להסדיר את הנושא של תשתיות מחוץ לגדר בית הספר.
אילנית שושני: במשרד החינוך יש את נושא הבטיחות שהוא מקצה קציני בטיחות.
אילנית שושני: כל מוסד חדש שנפתח צריך לעבור אישורים כאלה ואחרים.
אילנית שושני: קשה לי להוציא את הצלע המאוד מרכזית בדיון הזה של הרשויות המקומיות.
אילנית שושני: לי חבל שהן לא כאן כדי לענות.
חמד עמאר: כולנו יכולים להגיד שאני אחראי מנקודה מסוימת ומנקודה אחרת אני לא אחראי.
חמד עמאר: האם משרד החינוך לקח את הנושא של כבישי הגישה לבית הספר, ביצע סקר בשיתוף פעולה עם משרד התחבורה והרשויות המקומיות ויש לו נתון מסוים להגיד שבבית ספר א' ביישוב מסוים הגישה של הילדים לבית הספר מאוד מאוד מסוכנת ולכן הוא כמשרד החינוך רוצה ללחוץ על משרד התחבורה ועל הרשות המקומית שיבצעו את כל הדרוש מהם על מנת שהילדים יגיעו בבטחה לבית ספר?
חמד עמאר: האם יש לנו – לרשות הלאומית, למשרד החינוך - נתון כזה של כל בית ספר ובית ספר במדינת ישראל שאנחנו יודעים שצריך לבוא ולטפל נקודתית בנושא הזה?
חמד עמאר: אם אין לנו אני חושב שמשרד החינוך צריך לקחת את הנושא על עצמו לא רק בהשקעה כספית בבדיקת הנושא , כי הילדים הם באחריות משרד החינוך מהרגע שהם יוצאים מהבית עד שהם מגיעים לבית הספר.
חמד עמאר: האם יש דבר כזה?
רחל רותם: למיטב ידיעתי אין סקר כזה.
רחל רותם: משרד החינוך שותף עם הרשות הלאומית לבטיחות בדרכים בכל הפעילויות.
רחל רותם: יש גם נציג בדירקטוריון של הרשות הלאומית.
רחל רותם: הרשות הלאומית כרשות מתכללת צריכה לעשות את המחקר הזה.
רחל רותם: משרד החינוך יהיה שותף וייתן את כל הנתונים.
רחל רותם: דבר אחר שאנחנו כן עושים הרבה מאוד זה עניין החינוך, לחנך את התלמידים כיצד להגיע לבית הספר, כיצד להתנהג בתחבורה הציבורית, בהסעות ההורים, בהסעות הציבוריות שאנחנו מנהלים ואנחנו כמובן עושים.